CRPF व पुलिस को सर्च में मिला खिलौना ड्रोन, पूछताछ के बाद मालिक को लौटाया
Punjab Amritsar Central Jail Drone Case - पंजाब के अमृतसर केंद्रीय जेल में बीती रात रविवार ड्रोन आने से अफरा-तफरी फैल गई। ड्रोन की आवाज से ही सेंट्रल रिजर्व पुलिस फोर्स (CRPF) व पंजाब पुलिस अलर्ट हो गई।
पंजाब के अमृतसर केंद्रीय जेल में बीती रात रविवार ड्रोन आने से अफरा-तफरी फैल गई। ड्रोन की आवाज से ही सेंट्रल रिजर्व पुलिस फोर्स (CRPF) व पंजाब पुलिस अलर्ट हो गई। रात के समय सर्च के बाद जेल में गिरा ड्रोन रिकवर कर लिया गया, लेकिन यह एक खिलौना ड्रोन था, जो पास के ही एक घर से उड़ाया गया था।
मिली जानकारी के अनुसार अमृतसर केंद्रीय जेल में रात CRPF और पंजाब पुलिस के जवान गश्त पर थे। उसी दौरान उन्हें ड्रोन की आवाज सुनाई दी। जेल में पहले से ही मोबाइल व नशा बड़ा सिरदर्द बना हुआ है और बीते दिनों अमृतसर जेल पर हमले का अलर्ट भी जारी किया गया है। ऐसे में ड्रोन को जेल के ऊपर मंडराता देख जवान अलर्ट हो गए।
जवान ड्रोन का पीछा ही कर रहे थे, तभी ड्रोन जेल में जा गिरा। पुलिस ने ड्रोन को रिकवर किया और जेल सुपरिटेंडेंट को इसकी सूचना दी।
खिलौना ड्रोन था, बैटरी खत्म होने के बाद गिरा
जवानों ने जब ड्रोन रिकवर किया तो वे एक खिलौना ड्रोन था। जो बैटरी खत्म होने के बाद जेल में ही गिर गया था। खिलौना ड्रोन को कुछ मीटर की दूरी से आगे नहीं उड़ाया जा सकता। जेल प्रशासन उसी समय अलर्ट हो गया और आसपास पूछताछ शुरू कर दी। कुछ घंटों में ड्रोन के मालिक का पता चल गया।
पूछताछ के बाद लौटा दिया ड्रोन
जेल प्रशासन ने मालिक से कुछ देर तक पूछताछ की। कुछ भी संदिग्ध ना पाए जाने के बाद जेल प्रशासन ने ड्रोन मालिक को लौटा दिया। केंद्रीय जेल फताहपुर गांव में स्थित है। बॉर्डर पर ड्रोन से तस्करी के बाद जेल प्रशासन ड्रोन की इस घटना को लेकर भी सतर्क है।